**Териториално статистическо бюро - Югоизток**

Отдел „Статистически изследвания - Сливен“

**НАЕТИ ЛИЦА И СРЕДНА БРУТНА РАБОТНА ЗАПЛАТА**

**В ОБЛАСТ СЛИВЕН ПРЕЗ ЧЕТВЪРТОТО ТРИМЕСЕЧИЕ НА 2024 ГОДИНА**

По предварителни данни на Националния статистически институт **броят на наетите лица** по трудово и служебно правоотношение в област Сливен към края на декември 2024 г. намалява с 0.5 хил., или с 1.2%, спрямо края на септември 2024 г., като достига 36.5 хиляди (фиг. 1).

**Фиг. 1. Наети лица по трудово и служебно правоотношение в област Сливен**

**към края на септември и декември 2024 година**

Спрямо края на третото тримесечие на 2024 г. наетите лица в обществения сектор намаляват с 0.4% (достигат до 12.2 хил.), а в частния сектор намаляват с 1.6% (достигат до 24.4 хил.).

Спрямо края на септември 2024 г. най-голямо намаление на наетите лица по трудово и служебно правоотношение в абсолютна стойност е регистрирано в икономическите дейности „Преработваща промишленост“, „Професионални дейности и научни изследвания“ и „Хуманно здравеопазване“. Най-голямо увеличение на наетите лица се наблюдава в икономическите дейности: „Административни и спомагателни дейности“, „Хотелиерство и ресторантьорство“ и „Търговия, ремонт на автомобили“.

В края на декември 2024 г. броят на наетите лица по трудово и служебно правоотношение в област Сливен намалява с 1.3% в сравнение със същия период на предходната година. В обществения сектор наетите се увеличават с 3.1%, а в частния сектор намаляват с 3.4%.

В структурата на наетите лица по икономически дейности най-голям е относителният дял на наетите по трудово и служебно правоотношение в дейностите „Преработваща промишленост“ - 26.2%, „Търговия; Ремонт на автомобили и мотоциклети“ - 15.7% и „Хуманно здравеопазване и социална работа“ - 12.8%.

В област Сливен **средната брутна месечна работна заплата** през четвъртото тримесечие на 2024 г. е 1 785 лв., при 2 413 лв. средна за страната.

В сравнение с останалите области на страната, по показателя средна брутна месечна работна заплата през четвъртото тримесечие на 2024 г., област Сливен се нарежда на 21-во място. Най-висока средна работна заплата получават наетите в област София (столица) - 3 287 лв., а най-ниска - в областите Смолян - 1 602 лв., Благоевград - 1 630 лв., и Кюстендил - 1 634 лева.

През четвъртото тримесечие на 2024 г. средната месечна работна заплата за област Сливен се е увеличила спрямо третото тримесечие на 2024 г. с 6.9%, като в обществения сектор средната месечна заплата бележи ръст от 12.3% и достига 2 331 лв., а в частния е нараснала с 2.8%, достигайки 1 520 лева.

През четвъртото тримесечие на 2024 г. средната месечна работна заплата за област Сливен нараства с 12.8% в сравнение с четвъртото тримесечие на 2023 година (фиг. 2).

**Фиг. 2. Средна брутна месечна работна заплата по тримесечия в област Сливен**

Най-висока средна брутна месечна заплата получават наетите в секторите "Производство и разпределение на електрическа и топлинна енергия и на газообразни горива", „Образование” и „Държавно управление“.

**Методологични бележки**

Данните са получени от тримесечното Наблюдение на наетите лица, отработеното време, средствата за работна заплата и други разходи за труд, което има за цел да изследва текущото състояние и динамика на основни аспекти на пазара на труда.

Наблюдението е репрезентативно, като се използва стратифицирана случайна извадка от предприятия. Генералната съвкупност се стратифицира по следните критерии: териториален признак - 28 административни области, икономическа дейност по КИД-2008 и размер на предприятието, според броя на наетите лица.

Повече информация и данни за наетите лица, отработеното време, средствата за работна заплата и други разходи за труд са достъпни в Информационна система „Инфостат“ (<https://infostat.nsi.bg/infostat/pages/module.jsf?x_2=93>) и на сайта на НСИ, раздел „Пазар на труда“ (<http://www.nsi.bg/node/3920/>).